## Odluka o dodjeli koncesije za korištenje vodne snage radi proizvodnje električne energije društvu Hrvatska elektroprivreda d.d. Zagreb u HE Lešće na rijeci Dobri

### NN 130/2009 (30.10.2009.), Odluka o dodjeli koncesije za korištenje vodne snage radi proizvodnje električne energije društvu Hrvatska elektroprivreda d.d. Zagreb u HE Lešće na rijeci Dobri

130 30.10.2009 Odluka o dodjeli koncesije za korištenje vodne snage radi proizvodnje električne energije društvu Hrvatska elektroprivreda d.d. Zagreb u HE Lešće na rijeci Dobri

HRVATSKI SABOR

3193

Na temelju članka 145. stavka 2. točke 1. Zakona o vodama (»Narodne novine«, br. 107/95. i 150/05.), Hrvatski sabor na sjednici 23. listopada 2009. donio je

ODLUKU

O DODJELI KONCESIJE ZA KORIŠTENJE VODNE SNAGE RADI PROIZVODNJE ELEKTRIČNE ENERGIJE DRUŠTVU HRVATSKA ELEKTROPRIVREDA D.D. ZAGREB U HE LEŠĆE NA RIJECI DOBRI

I.

Hrvatski sabor dodjeljuje društvu Hrvatska elektroprivreda d.d., Zagreb, Ulica grada Vukovara 37, koncesiju za korištenje vodne snage radi proizvodnje električne energije kojom stječe pravo zahvaćanja voda iz akumulacije HE Lešće na rijeci Dobri snage 42,29 MW.

II.

Vode koje su predmet ove Odluke zahvaćat će se iz akumulacije HE Lešće na rijeci Dobri u stacionaži km 38+865,00 u ukupnoj količini do najviše 122,7 m³/s.

III.

Korisnik koncesije je dužan zahvaćati vodu i koristiti je radi proizvodnje električne energije sukladno Zakonu o vodama, posebnim propisima donesenim na temelju tog Zakona, te na temelju vodopravnih uvjeta koji su sastavni dio Ugovora o koncesiji za korištenje vodne snage radi proizvodnje električne energije u HE Lešće na rijeci Dobri.

IV.

Koncesija se dodjeljuje na vremensko razdoblje od pedeset (50) godina, računajući od dana sklapanja Ugovora o koncesiji.

V.

Za dodijeljenu koncesiju, korisnik koncesije obvezuje se na uredno plaćanje naknade za koncesiju.

Naknada za koncesiju koju je obveznik dužan plaćati sastoji se od jednokratne naknade za koncesiju i godišnje naknade za koncesiju.

Korisnik koncesije dužan je plaćati godišnju naknadu za koncesiju u iznosu od 1% ostvarene prosječne cijene proizvedene električne energije na pragu elektrane u svakoj godini korištenja.

Jednokratna naknada za koncesiju jednaka je deseterostrukom iznosu godišnje naknade prema procjeni ostvarenja u prvoj godini korištenja i izračunava se na sljedeći način:

Procjena ostvarene proizvodnje u prvoj godini korištenja (kWh) × prosječna cijena (kn/kWh) × 0,01 (1%) × 10 (godina) = jednokratna naknada za koncesiju (kn), a što prema izračunu iznosi:

98.000.000 kWh × 0,4778 kn/kWh × 0,01 × 10 = 4.682.440,00 kn

Dinamika plaćanja naknada za koncesiju odredit će se Ugovorom o koncesiji.

VI.

Na temelju ove Odluke, sukladno članku 146. stavku 4. Zakona o vodama, Ministarstvo regionalnog razvoja, šumarstva i vodnoga gospodarstva sklopit će s korisnikom koncesije Ugovor o koncesiji iz točke I. ove Odluke, kojim će se detaljno urediti ovlaštenja davatelja koncesije, te prava i obveze korisnika koncesije.

Ako korisnik koncesije u roku 15 dana od dana donošenja ove Odluke ne potpiše Ugovor o koncesiji, gubi sva prava utvrđena ovom Odlukom.

VII.

Ova Odluka stupa na snagu danom donošenja, a objavit će se u »Narodnim novinama«.

Klasa: 325-01/09-01/01
Zagreb, 23. listopada 2009.

HRVATSKI SABOR

Predsjednik
Hrvatskoga sabora
Luka Bebić, v. r.

Odluka, NN 130/2009-3193